Document ID: 31992D0054

ΑΠΟΦΑΣΗ ΤΗΣ ΕΠΙΤΡΟΠΗΣ της 11ης Δεκεμβρίου 1991 όσον αφορά τη χορήγηση από την Πορτογαλία ενισχύσεων υπέρ της βιομηχανίας άνθρακα για το 1991 (Το κείμενο στην πορτογαλική γλώσσα είναι το μόνο αυθεντικό) (92/54/ΕΚΑΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα,
την απόφαση αριθ. 2064/86/ΕΚΑΧ της Επιτροπής της 30ής Ιουνίου 1986 σχετικά με το κοινοτικό καθεστώς παρεμβάσεων των κρατών μελών υπέρ της βιομηχανίας άνθρακα (1),
Εκτιμώντας ότι:
Ι
Με επιστολή της 10ης Σεπτεμβρίου 1991 η πορτογαλική κυβέρνηση κοινοποίησε στην Επιτροπή, σύμφωνα με το άρθρο 9 παράγραφος 2 της απόφασης αριθ. 2046/86/ΕΚΑΧ, τις χρηματοδοτικές παρεμβάσεις στις οποίες προτίθεται να προβεί υπέρ της βιομηχανίας άνθρακα κατά το 1991.
Η πορτογαλική κυβέρνηση υπέβαλε προς έγκριση στην Επιτροπή μια ενίσχυση για την κάλυψη των ζημιών εκμετάλλευσης της επιχείρησης Carbonifera do Douro, για το έτος 1991, ύψους 803 777 000 πορτογαλικών εσκούδων για παραγωγή της τάξεως των 0,221 εκατομμυρίων τόνων.
ΙΙ
Η παρατηρούμενη μείωση της ενίσχυσης σε σχέση με το έτος 1990 πρέπει να εκτιμηθεί σε σχέση με τους στόχους της απόφασης αριθ. 2064/86/ΕΚΑΧ, και κυρίως αυτών που αναφέρονται στο άρθρο 2 παράγραφος 1 καθώς και σε σχέση με την εκτέλεση του στρατηγικού σχεδίου της επιχείρησης Carbonifera do Douro, που κοινοποιήθηκε στην Επιτροπή από την πορτογαλική κυβέρνηση με επιστολή της 16ης Απριλίου 1991.
Το στρατηγικό σχέδιο που αναφέρεται παραπάνω έχει ως στόχο της προοδευτική μείωση της παραγωγής και του εργατικού δυναμικού της επιχείρησης Carbonifera do Douro, για χρονική περίοδο που εκτείνεται από το 1990 μέχρι το 1994, έτος κατά το οποίο προβλέπεται η οριστική παύση λειτουργίας της.
Η σημειωθείσα εξέλιξη του 1991 αντιστοιχεί στην προβλεπόμενη στο στρατηγικό σχέδιο. Αν και το κόστος ανά παραγόμενο τόνο αυξήθηκε, λόγω του σημαντικού βάρους του παράγοντα εργατικό δυναμικό επί του συνολικού κόστους, η συνδυασμένη δράση της ελάττωσης της παραγωγής και της αύξησης της τιμής πώλησης οδήγησε σε ένα συνολικό ποσό ενισχύσεων μειωμένο για το 1991 σε σχέση με αυτό του 1990.
Η προβλεπόμενη αύξηση θα καλύψει τις υπάρχουσες αποκλίσεις μεταξύ του μέσου προβλεπόμενου κόστους και των μέσων προβλεπομένων εσόδων για κάθε παραγόμενο τόνο. Η ενίσχυση αυτή δεν θα υπερβεί τις προβλεπόμενες ζημίες εκμετάλλευσης και, κατά συνέπεια, πληροί τους όρους του άρθρου 3 παράγραφος 1 της εν λόγω απόφασης.
Η βαθμιαία παύση την οποία το μέτρο αυτό επιτρέπει, διευκολύνει την εκτέλεση των περιφερειακών προγραμμάτων ανάπτυξης και θα συμβάλει έτσι στην επίλυση των κοινοτικών και περιφερειακών προβλημάτων που σχετίζονται με τις εξελίξεις στη βιομηχανία άνθρακα, σύμφωνα με το άρθρο 2 παράγραφος 1 τρίτη περίπτωση της εν λόγω απόφασης.
Λαμβανομένων υπόψη των ανωτέρω και με βάση τις πληροφορίες που παρεσχέθησαν από τις πορτογαλικές αρχές, η προβλεπόμενη για το 1991 ενίσχυση υπέρ της τρέχουσας παραγωγής της πορτογαλικής βιομηχανίας άνθρακα συμβιβάζεται με τους στόχους της απόφασης 2064/86/ΕΚΑΧ και με την ομαλή λειτουργία της κοινής αγοράς.
ΙΙΙ
Σύμφωνα με το άρθρο 11 παράγραφος 2 της απόφασης αριθ. 2064/86/ΕΚΑΧ, η Επιτροπή οφείλει να διασφαλίσει το γεγονός ότι οι άμεσες ενισχύσεις οι οποίες έχουν εγκριθεί για την τρέχουσα παραγωγή ανταποκρίνονται αποκλειστικά στους στόχους των άρθρων 3 και 6 της εν λόγω απόφασης. Για το σκοπό αυτό, η Επιτροπή πρέπει να τηρείται ενήμερη ως προς το ύψος και τον τρόπο κατανομής των πιστώσεων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Επιτρέπεται στην Πορτογαλία να χορηγήσει στη βιομηχανία άνθρακα, για το ημερολογιακό έτος 1991, ενισχύσεις προς κάλυψη των ζημιών εκμετάλλευσης μέχρι ποσού 803 777 000 πορτογαλικών εσκούδων.
Άρθρο 2
Η πορτογαλική κυβέρνηση γνωστοποιεί στην Επιτροπή, το αργότερο στις 30 Ιουνίου 1992, το ύψος της πράγματι καταβληθείσας ενίσχυσης για το 1991.
Άρθρο 3
Η παρούσα απόφαση απευθύνεται στην Πορτογαλική Δημοκρατία. Βρυξέλλες, 11 Δεκεμβρίου 1991.

Labels: 18
19
14